ZIPMEX ประกาศ คืนเหรียญ BTC, ETH ไม่เกินคนละ ประมาณ 5,000 บาท
เมื่อไม่กี่ชั่วโมงที่ผ่านมา บริษัท ZIPMEX ได้ส่งอีเมลถึงผู้ใช้งาน ประกาศว่าจะโอนเหรียญ Bitcoin และ Ethereum ของลูกค้าทุกราย ใน Z Wallet ไปยัง Trade Wallet ซึ่งลูกค้าสามารถถอนออกมาได้แล้ว แต่ทั้งนี้จะมีการจำกัดจำนวนเหรียญที่จะออกมาในแต่ละคน
10 ส.ค. 2565

ZIPMEX ประกาศ คืนเหรียญ BTC, ETH ไม่เกินคนละ ประมาณ 5,000 บาท /โดย ลงทุนแมน
เมื่อไม่กี่ชั่วโมงที่ผ่านมา บริษัท ZIPMEX ได้ส่งอีเมลถึงผู้ใช้งาน ประกาศว่าจะโอนเหรียญ Bitcoin และ Ethereum ของลูกค้าทุกราย ใน Z Wallet ไปยัง Trade Wallet ซึ่งลูกค้าสามารถถอนออกมาได้แล้ว แต่ทั้งนี้จะมีการจำกัดจำนวนเหรียญที่จะออกมาในแต่ละคน
สำหรับการโอน Bitcoin และ Ethereum จะแบ่งออกเป็น 2 ช่วง
ครั้งแรกเริ่มตั้งแต่พรุ่งนี้ ผู้ที่มี Ethereum อยู่ใน Z Wallet
จะได้รับเหรียญคืน 0.08 ETH หรือราว 5,000 บาท เท่า ๆ กันทุกคน
ใครถือมูลค่าต่ำกว่านี้ ก็จะได้รับตามจำนวนที่มีอยู่
อีกครั้งคือวันอังคารหน้า ผู้ที่มี Bitcoin อยู่ใน Z Wallet
จะได้รับเหรียญคืน 0.0045 BTC หรือราว 3,800 บาท เท่า ๆ กันทุกคน
ใครถือมูลค่าต่ำกว่านี้ ก็จะได้รับตามจำนวนที่มีอยู่
โดยบริษัทก็ได้บอกว่าการทยอยคืนเหรียญเพิ่งอยู่ในช่วงเริ่มต้น
และจะมีการอัปเดตต่อเรื่อย ๆ ว่าจะมีการทยอยคืนเพิ่มเติมอะไรอีก
Z Wallet เป็นกระเป๋าเงินดิจิทัล ที่ลูกค้าฝากเพื่อรับดอกเบี้ยสูง แต่เกิดปัญหาเพราะ ZIPMEX เอาเงินของลูกค้าไปหาประโยชน์ต่อกับ Babel Finance และ Celsius ซึ่งสองรายนี้เกิดปัญหาล้มละลาย
แต่ต่อมา ZIPMEX ก็ค่อย ๆ หาทางแก้ไข ซึ่งดูเหมือนว่า ZIPMEX จะพยายามลดจำนวนคนที่ได้รับผลกระทบให้เหลือน้อยที่สุด โดยใช้วิธีทยอยคืนเหรียญกับผู้ใช้งานที่ถือจำนวนไม่มากก่อน
โดยในตอนแรก ZIPMEX ได้โอนเหรียญ ADA, SOL และ XRP จาก Z wallet ไปยัง Trade Wallet ของลูกค้าทุกคนแล้ว
มาวันนี้ ZIPMEX ได้ประกาศว่าจะโอนเหรียญ Bitcoin และ Ethereum บางส่วน จาก Z wallet ไปยัง Trade Wallet
แต่ทั้งนี้มี ZIPMEX ยังไม่ได้ประกาศคลายล็อกเหรียญ Stablecoin เช่น USDC และ USDT ที่น่าจะเป็นสัดส่วนมากที่สุดใน Z Wallet อยู่ ซึ่งต้องรอการอัปเดตเพิ่มเติมจาก ZIPMEX ต่อไป..